Karoo Somer | Dion se gedagtes
Ek was nog nooit 'n mannetjie wat inderhaas koud gekry het nie. Selfs in die bevrore dieptes van winter slaap ek bo-op die komberse met 'n sweetpak aan. In die somer sit ek al wat 'n lugversorger is aan sover ek gaan. Ek het alewig sonde met die manne by die werk – hulle weier volstrek om 'n baadjie of trui oor hulle koppe te trek wanneer die lugversorger ooreiwerig raak, maar in die winter moet ek maar net my oë en neus toeknyp vir hulle verwarmers wat mens meer siek maak as warm. Dan wil hulle my wysmaak dat lugversorgers mens siek maak!
Elk geval – as die winter al so begin vat-vat aan jou kousbedekte tone en met slinkse koue vingers deur jou ledemate trek, begin jy seker weer verlang na die hitte, kleure en geure van somer. Al 'n somer in die Karoo beleef? Buiten die verseggende hitte is daar sekere geure uniek aan die seisoen daar, en ek het dit probeer vasvang in 'n seep wat jou hart 'n punt sal wil laat trek na die dorre streek. So, vir Karoo Somer maak jy soos volg:
114g Kokosneut olie (nie melk nie)
114g Palm olie (jy kan ook "beef dripping" gebruik as jy nie palm olie kan kry nie)
65g Bytsoda (NaOH, in die winkels as "Caustic Soda")
159ml Gesuiwerde water.
Soos in 'n vorige bydrae verduidelik, voeg die bytsoda by die water en terwyl dit afkoel. smelt jou vette en olies. Kombineer by liggaamstemperatuur, roer en amper by die stolpunt, voeg 1 teelepel Sandalwood geurolie, 1 teelepel Patchouli essential olie en een eetlepel fyngemaalde roosmaryn by. Dit gaan die mooiste kolletjies en tekstuur aan die seep verleen, amper so ligte skurigheid. Gooi in jou gietvorms, laat stol vir een dag, sny en plaas op droograkkies en laat kuur vir 'm maand.
Hierdie is 'n klein mengsel – altesaam minder as 710g, maar jy kan dit natuurlik in dieselfde verhoudinge vermenigvuldig met die mate wat jy benodig. As jy 'n mooi sonnige kleur daaraan wil verleen, meng 'n teelepel borrie saam met die roosmaryn in – dit ruik ook heerlik, dis natuurlik, en moenie bekommerd wees nie; dit sal niks vlek na die kuurtydperk nie.
Nou-ja toe, loop maak seep!
op Julie 5, 2012 at 12:27 nm | Antwoord Hieg
Wat gebruik mens om jou seep te kleur? As jy dit 'n spesifieke kleur wil maak?
Ek het in 'n winkel kleursel gesien wat mens gebruik as jy kerse maak. Kan ek dit vir seep ook gebruik of kan mens voedsel kleursel gebruik of hoe werk dit?
op Julie 5, 2012 at 1:15 nm | Antwoord Dion
Dagsê Hieg, en welkom,
Die kleursel vir kerse is baie goed om te gebruik. Mens kry ook mica-poeier kleursels wat goed is. "Cosmetic" kleursel is ook goed, maar mens kry dit nie altyd in die hande nie. Voedselkleursel is geneig om eerstens van kleur te verander sodra dit die bytsoda tref (blou na pienk – self ondervind!), of om in sekere gevalle kleur af te gee aan hande en klere – wat mens nie eintlik wil hê nie. 'n Ander oplossing is om inkleur-kryte saam met die vet of olie te smelt – twee dinge om te pasop voor: dis kunsmatig (maar gelukkig in klein maat) en die ekstra waks gaan jou seep vinniger laat stol, wat partykeer eintlik 'n seën is met olies soos sonneblom. Laaste oplossing is natuurlike kleursels soos borrie vir geel, paprika vir rooi, beetsap vir olyfgroen (ek spot nie, die bytsoda verkleur dit), of enigiets anders waaraan jy kan dink en probeer. Onthou net ook dat spesery nie net hul kleur aan jou seep gee nie, maar hulle geur ook. Kaneel byvoorbeeld, kan redelik sterk raak. Kakao is wonderlik vir mooi lig- of donkerbruin strepe deur jou seep en doen niks aan die geur nie. Aktiewe houtskool kan gebruik word as jy bietjie met swart wil speel, en is natuurlik 'n goeie anti-oksidant. Hoop jy kom reg daar!